Gesin hou vermeende boef gyselaar(Argieffoto: Miguel Roberts/AP) ŉ Gesin van Daniëlskuil in die Noord-Kaap was so vies vir ŉ man wat glo van hulle gesteel het dat hulle hom in hul huis gyselaar gehou het. Die gesin en die vermeende boef word egter nou deur strafregtelike klagte in die gesig gestaar. AO Nomvuyo Makoloi, polisiewoordvoerder, sê beamptes is Vrydag in kennis gestel dat ŉ 21-jarige man glo staal by ŉ gesin gesteel het en dat die einste gesin nou die man gyselaar hou. Die man is na bewering al Donderdag met geweld by die gesin se huis ingeneem en teen sy wil aangehou. Die plaaslike stasiebevelvoerder, kapt. Nancy Malela, is vroeg Vrydagoggend na die huis toe om met die gesin te onderhandel om die man vry te laat. “Ná ŉ lang maar suksesvolle onderhandeling is die man vrygelaat en aan die polisie oorgegee,” sê Makoloi. “Die slagoffer is vir ŉ mediese ondersoek geneem voordat hy met sy familie herenig is.” Dit is nie duidelik watter soort beserings, indien enige, die man tydens sy beproewing opgedoen het nie. Drie verdagtes, almal van dieselfde familie, is ná die voorval in hegtenis geneem en ŉ saak van ontvoering is aanhangig gemaak. Dié drie sal Maandag in die Postmasburg-landdroshof verskyn. Makoloi het aan Maroela Media bevestig dat ŉ saak van diefstal intussen teen die vermeende ontvoeringslagoffer aanhangig gemaak is. Hy sal binnekort ook in die Postmasburg-landroshof verskyn.